google/wiki40b huggingface dataset:
Ecgburg

Etymologi

Navneleddet ecg har opprinnelse i urgermanske *aʒ-, «egg (på våpen)». Den norrøne formen av leddet var egg. Navneleddet burg har opprinnelse i gammelengelske burχ, «styrke», og finnes igjen i moderne engelsk i borough og sluttleddet -bury i flere stedsnavn. Norrøne former av navnetleddet er bjarga, bjǫrg og borg.
Francois Quesnay

Biografi

Quesnay ble født i Merey, nær Paris, og var sønn av en advokat. Han begynte som kirurgisk lærling som i en alder av 16 og dro snart til Paris for å studere medisin. Etter studiene slo han seg ned i Mantes. I 1737 ble han utpekt som sekretær for det kirurgiske akademi. I 1744 avla han eksamen i medisin og ble en utpekt som en av legene til den franske kongen, Louis XV, og ble plassert i slottet i Versailles. 
Quesnay var godt likt av kong Louis XV, som fikk han adlet. Som våpenskjold fikk Quesnay tre stemorsblomster (pensée på fransk, som også betyr tanke) og mottoet Propter excogitalionem mentis, fordi kongen likte å kalle ham sin tenker.
Quesnay viet seg nå til økonomiske studier. Rundt 1750 kom han i kontakt med Jean C. M. V. de Gournay (1712–1759), som også så nærmere på det økonomiske feltet, og rundt disse to menn utviklet det seg gradvis en filosofisk gruppe av økonomer som kalte seg fysiokratene.
Adam Smith ble under sitt opphold i Frankrike (1764]–1766) med hertugen av Buccleuch (som han var privatlærer for), kjent med Quesnay og hans tilhengere og de ble en stor inspirasjon for Smith i hans arbeid med boken Wealth of Nations.

Den fysiokratiske lære

Fysiokratene forsøkte å konstruere en formalisert fremstilling av økonomiske ideer. Fysiokratiet var polemisk rettet mot merkantilismens påståtte kunstighet. «Hvis bare økonomien ble frigjort fra statsreguleringer, ville det oppstå naturlig orden». Fysiokratene mente kilden til rikdom ikke lå i handelen, men i produksjonen. Men det var bare jordbrukets produksjon som skapte et økonomisk overskudd. 
Fysiokratene betraktet industrien som steril fordi den ikke kunne produsere et fysisk overskudd slik jordbruket gjorde, men bare bearbeide råvarene.
Jevgenij Jevtusjenko

Bakgrunn

Jevgenij Aleksandrovitsj Gagnus, som han het fra fødselen av, Jevtusjenko var morens fødenavn og hun vernet gutten mot konsekvenser av det tyske etternavnet Gagnus. Han var sønn av et geologektepar og tilbragte sin tidlige barndom hos sin bestemor i Zima nær Irkutsk i Sibir. Faren, den russlandstyske Aleksander Rudolfovitsj Gangnus, diktet selv, og formidlet gutten i tidlige barneår sin kjærlighet til poesien.
For at gutten skulle unngå repressalier på grunn av det tyskklingende navnet, sørger moren for at Jevgenij fikk morens etternavn. Dessuten fikk hun satt det offisielle fødselsøret til 1933, noe som mulggjorde en flyrring til Moskva i 1944.
Jevtusjenkos skoletid var ikke så vellykket. På grunn av skulk og konflikter måtte han skifte middelskole, og en falsk anklage mot ham førte til at han ble utvist fra skolen som femtenåring, før han hadde fått eksamen. Han arbeider derpå på et kolkhos og deretter på et sagverk. I 1948 og 1950 var han med på farens geologiske ekspedisjoner i Kasakhstan og i Altaj.

Dikter

Så vendte han tilbake til Moskva for å bli dikter. I 1949 trykket tidsskriftet Sovjetsport hans første dikt. Fra da av var han «avisdikter». Også de forventede linjer om Stalin forekom regelmessig i hans dikt.
I 1952 kom hans første diktsamling. Den ble rost av kritikerne, men ikke særlig lagt merke til av publikum.
Jevtusjenko tok forfatterutdannelse ved Gorkij-instituttet 1951–1954, og gjennomtenkte der sin stil. I 1967 ble han tatt i det sovjetiske forfatterforbundets presidium. Han bodde delvis i USA og produserte programmer om poesi for russisk TV.
Jevtusjenkos dikt og romaner inneholder ofte kritikk mot det byråkratiske, stivbeinte sovjetsystemet, samtidig som han forsvarte sin tro på kommunismen. Jevtusjenko tilbrakte en del tid på Cuba og var svært opptatt av den kubanske revolusjonen.
I 1961 trykket Pravda diktet «Babij Jar» med åpningslinjen «Ved Babij Jar står ingen minnesteinar» der han tok for seg antisemittismen i Sovjetunionen. Diktet irriterte mange. Dimitrij Sjostakovitsj brukte diktet i den 13. symfonien. Babij Jar og Stalins arvinger var blant hans meste kjente dikt.
Han besøkte Norge flere ganger blant annet på en bokmesse i Oslo i 1995 og i 2001 i Tromsø.
Bygdefolket

Bygdefolket var et politisk parti i Norge på 1930-tallet. Det stilte til valg i 1933 sammen med Nasjonal Samling (NS). Partiet var en del av organisasjonen Bygdefolkets Krisehjelp (BK).
Bygdefolkets Krisehjelp (BK) ble stiftet høsten 1931 som en organisasjon av bygdefolk for å bekjempe virkningene av den økonomiske krisen som også rammet jordbruket hardt.
Mange tolket BKs program som reaksjonært og fascistisk.
Organisasjonen var i all hovedsak utbredt på Østlandet. Antall medlemmer var anslagsvis 8 til 12000.

Valgsamarbeid med NS

I 1933 ble det inngått avtaler om valgsamarbeid mellom Nasjonal Samling (NS) og Bygdefolket, Bygdefolkets Krisehjelps navn på seg selv som politisk parti. NS og Bygdefolket stilte ved stortingsvalget i 1933 valgliste sammen i fem fylker : Oppland, Buskerud, Vestfold, Telemark og Aust-Agder.
Oppslutningen ble størst i Telemark, der listen fikk 9% av stemmene i landdistriktene (herredskommunene). En av lederne i BK, overrettssakfører Olav Lien fra Kviteseid stod øverst på valglisten. Han var noen tusen stemmer fra å bli innvalgt til Stortinget.
BK døde hen i 1935-36 etter en periode med oppløsning og kamp mellom ulike fraksjoner, og ble oppløst i 1936.
Tora Mosterstong

Tora Mosterstong (Þóra Morsturstöng) var en av Harald Hårfagres friller. Hun kalles også Thora Mostaff.
Sammen med Harald Hårfagre fikk hun Håkon den gode (Haraldsson) (Hákon Aðalsteinsfóstri), ca. 921 – 961, konge i Norge ca. 935 – 961. Han regnes som uekte barn, fordi Tora var Harald Hårfagres frille.
Ifølge Snorres Harald Hårfagres saga kommer hun fra Horda-Kåres (Hörða-Kára) ætt fra Moster:

Kongens tjenestejente

«Da kong Harald var nesten 70 år gammel, fikk han en sønn med en kvinne som het Tora og ble kalt Mosterstang, hennes ætt var fra Moster, og hun hadde gode frender, hun var skyld til Horda-Kåre. Hun var en staut kvinne og svært vakker; hun ble regnet som kongens tjenestejente. Det var mange den gang som gjorde tjeneste hos kongen, enda de var av god ætt, både menn og kvinner. Når det gjaldt storfolks barn, var det skikk å være svært nøye med hvem som skulle øse vann over dem og gi dem navn. Da det nå led mot den tid Tora ventet hun skulle føde barnet, ville hun reise til kong Harald, han var da nord på Seim, og hun var på Moster. Hun seilte så nordover på Sigurd jarls skip. De lå ved land om natten, og der fødte Tora barnet oppe på hella ved langangen; det var en gutt. Sigurd jarl øste vann over gutten og kalte ham opp etter sin egen far Håkon Ladejarl; gutten ble snart vakker og stor av vekst og lignet svært på sin far. Harald lot gutten følge moren, og de to var på kongsgårdene mens gutten var liten.»

Pris og bronsestatue

En bronsestatue av henne står i Mostraparken i Mosterhamn, og det er innstiftet en egen Tora Mostrastongpris som deles ut i forbindelse med Kristkongane på Moster (Mostraspelet) som har blitt satt opp av Bømloteateret i Moster Amfi siden 1984.
Kabardino-Balkaria og Karatsjajevo-Tsjerkessia i Tyrkvisjonens sangkonkurranse

Bakgrunn og historikk

Karatsjajene og balkarene, som snakker det tyrkiske språket karatsjajbalkarsk, blir representert fra de to republikkene Karatsjaj-Tsjerkessia og Kabardino-Balkaria i Tyrkvisjonens sangkonkurranse. Elbrusoid og El Bars har siden 2013 organisert en finale hvor deltakere fra begge republikkene konkurrerer om å få delta i den internasjonale konkurransen.
I likhet med andre russiske regioner valgte republikkene å trekke seg fra konkurransen som følge av et dårlig politisk forhold som oppsto mellom Russland og Tyrkia i 2015. I 2016 og 2017 ble konkurransen avlyst, og i 2018 ble det bekreftet at republikkene igjen skulle delta i Tyrkvisjonens sangkonkurranse med den valgte representanten fra 2015.

2013–2018

Eldar Zjanikajev debuterte som representant for republikkene i 2013, etter at han vant den felles-regionale finalen i Tsjerkessk. Zjanikajev fremførte «Adamdı bizni atıbız» i delfinalen, en melodi til en tekst skrevet i 1908 av poeten og filosofen Kazim Meçiyev. Zjanikajev deltok igjen i 2015 med melodien «Barama». I likhet med i 2013 kvalifiserte han seg ikke videre til finalen.
I 2015 skulle Aris Appajev delta i Tyrkvisjonens sangkonkurranse med poplåten «Unutma meni», men som følge av at republikkene trakk seg og to avlyste konkurranser de påfølgende årene fikk han ikke muligheten til å delta før i 2018.
Verdensmesterskapet i basketball for menn

Verdensmesterskapet i basketball ble avholdt første gang i 1950 for menn og 1953 for kvinner. Fra 1970 blir det avholdt i de partallsår hvor sommer-OL ikke arrangeres.
Sju land har vunnet VM-tittelen hittil: USA (5 gull), Sovjetunionen (3), Jugoslavia (3), Brasil (2), Serbia (2), Argentina (1) og Spania (2).
Kreolsk kjøkken

Kreolsk kjøkken er en mattradisjon fra delstaten Louisiana i USA, nærmere bestemt fra byen New Orleans og området rundt. Kjøkkenet inneholder elementer fra det franske kjøkken, fra området rundt Middelhavet, fra de franske øyene i Karibia, fra Afrika og fra det øvrige USA. Kjøkkenet har en del likhetstrekk med Cajun-kjøkkenet, men mens Cajun-kjøkkenet oppsto med småkårsfolk blant cajun-befolkningen, oppsto det kreolske kjøkkenet da man tilpasset klassisk europeisk kokekunst til den lokale råstofftilgangen i Louisiana. Mye av utviklingen av det kreolske særpreget skjedde på de store plantasjene eid av fransktalende slaveeiere, ofte kalt kreoler. 
Den spanske innflytelsen i kreol-kjøkkenet besto i innføring av chili og tomat, som ikke var spesielt utbredt i den tidlige franske perioden. New Orleans var imidlertid en del av kolonien Ny-Spania mellom 1763 og 1801, og fikk dermed en spansk-meksikansk innflytelse. Bruken av tomatsauser, sammen med pasta, økte ytterligere på da New Orleans ble en mye brukt innfallsport for italienske immigranter i perioden 1815 til 1925, og mange italienere ble kolonialhandlere, bakere, ystere og fruktbønder, og italiensk mat satte spor etter seg i New Orleans-området. Den afrikanske innflytelsen stammer fra tjenerstaben, som nesten utelukkende var afrikansk-ættet, noe som også gjaldt mange av kokkene i restauranter og kafeer. 
De første fransk-kreolske og spansk-kreolske kokebøkene stammer fra før Louisiana-kjøpet i 1803. Den første kokeboka på engelsk var La Cuisine Creole: A Collection of Culinary Recipes, From Leading Chefs and Noted Creole Housewives, Who Have Made New Orleans Famous For Its Cuisine, skrevet av Lafcadio Hearn og utgitt i 1885. Feeding America: The Historic American Cookbook Project.
På 1980-tallet ble cajun-innflytelsen viktig, ansporet av den populære kokken Paul Prudhomme. Interessen for cajun-kjøkkenet økte i hele USA, og mange turister dro til New Orleans for å spise cajun-mat, uvitende om at den ekte cajun-maten egentlig finnes i Acadiana, de fransktalende bygdene sør og vest for New Orleans. For å møte denne tilstrømningen ble nye steder åpnet, og det oppsto et nytt kjøkken, som kokken Emeril Lagasse kaller The NEW New Orleans Cooking. Lagasse forklarer forskjellene mellom kreolsk mat og cajun-mat, og angir også hvor de to møtes. 
På åttitallet steg da også etterhvert interessen for kreolsk kjøkken, og moderne kokkers nytolkning av tradisjonelt kreolkjøkken kalles nouvelle créole. På de bedre spisestedene i New Orleans er i dag Modern Creole, som det nå kalles, en ledende kraft.
Hope Creek kjernekraftverk

Hope Creek kjernekraftverk er et kjernekraftverk som produserer elektrisk kraft like ved siden av Salem kjernekraftverk i et industriområde på østkysten av  Delawarebukta, i Salem County i det sørvestre New Jersey i USA. Kjernekraftverkets nåværende reaktor ble godkjent for igangsetting i 1986, mens byggingen av verket startet i 1974. Installert maksimal effekt i 2009 er 1 059 MW (brutto), og årsproduksjonen i 2007 var på om lag 8,10 TWh elektrisk kraft. 
Anlegget eies av Public Service Electric & Gas Company (PSEG). Det har én reaktor som er i operativ drift. Etter dagens konsesjoner skal reaktorens produksjon opphøre i 2026.
Hôpital Raymond-Poincaré

Hôpital Raymond-Poincaré, egentlig  Hôpital Raymond-Poincaré (Garches), er en sykehusbygning i Garches, Frankrike. 
Det er en del av Assistance publique - Hôpitaux de Paris og et undervisningssykehus i Universitetet i Versailles.
Det ble opprettet i 1936.
Lesbra

Levevis

Disse billene har larver som lever i død ved av løvtrær, ofte like under barken.

Utbredelse

Arten er kjent fra Den demokratiske republikken Kongo.
Shingled Magnetic Recording

Shingled magnetic recording (SMR) er en magnetlager-teknologi som benyttes i harddisker for å øke lagringstettheten og kapasiteten per lagringsenhet. Konvensjonelle harddisker lagrer data ved å skrive ikke-overlappende magnetiske spor parallelt med hverandre (stående lagring), mens SMR skriver nye spor som overlapper deler av det tidligere skrevne magnetiske spor, noe som gjør de tidligere sporene trangere og tillater høyere tetthet. Spor overlapper derfor hverandre på en lignende måte som takstein. Denne tilnærmelsesmåten ble valgt fordi fysiske begrensninger hindrer magnetiske skrivehoder fra å ha den samme bredden som lesehoder, og på denne måten gjør dem bredere.
Kjærlighetssorg

Kjærlighetssorg eller hjertekvaler er en emosjonell tilstand, som historisk er betraktet som en psykisk sykdom som fremkommer av de intense forandringer av følelser ved forelskelse. Ibn Sena så besettelse som det første symptom på kjærlighetssorger.
En artikkel hos NRK tok opp temaet «Kan litteraturen være til hjelp for dem som går gjennom et brudd?».
Usatovokulturen

Usatovokulturen, 3500-3000 f.Kr., er en arkeologisk steinalderkultur ved Svartehavet mellom munningene av elvene Bug og Donau i dagens Romania, Moldavia og sørlige Ukraina.
Kulturen er betraktet som en hybrid med røtter i både Cernavodăkulturen og Cucuteni-kulturen, overlagt av inntrengende elementer fra den indoeuropeiske Kurgankulturen. Gjenstander av metall er knyttet til kontakter med fjerne Kaukasus.
Kulturen er sett på som en del av «Balkan-Donau-komplekset» som strakte seg fra Troja, Doanudalen opp til elven Elben. Det er mulig at Usatovokulturen kan ha spilt en betydelig rolle som mellomledd eller formilder mellom førindoeuropeisk og germanske språk. Innflytelsen til kulturen strakte seg opp til elven Dnestr og var en kjede av sosial interaksjon inn sørøstlige Polen av de siste århundrene av Trichterbecker-kulturen, og skaffet det medium hvor de førgermanske dialektene spredte seg over en større region.
Panamas flagg

Panamas flagg flagg er delt i fire deler i fargene hvitt, rødt og blått. Flagget har to hvite felter, det ene øverst ved stangen og det andre nederst i flaggets frie ende. Det blå feltet er plassert i dukens nedre del ved stangsiden, mens det røde feltet er å finne i flaggdukens ytre og øvre del. I de to hvite feltene er det plassert en blå og en rød stjerne. Flagget benyttes i størrelsesforholdet 2:3.
Flagget ble antatt 20. desember 1903 etter at den panamanske revolusjonen lyktes i å løsrive landet fra Colombia. Det ble provisorisk godkjent av parlamentet 4. juni 1904 og endelig godkjent i 1925.
Fargene i Panamas flagg knyttes til de to store, historisk dominerende partiene i landet. Det blå og det røde i flagget symboliserer etter dette henholdsvis det konservative partiet og det liberale partiet. Det hvite står for fred mellom partiene, mens den balanserte inndelingen av flaggets felter representerer de jevnlige maktskiftene mellom partiene (rotasjon). Den blå stjernen står for renhet og ærlighet, mens den røde stjernen står for lov og autoritet. Blått og rødt knyttes også til de to havene som vasker Panamas kyster: Atlanterhavet og Stillehavet.
Flagget benyttes i identisk form som nasjonalflagg, handelsflagg, statsflagg, og orlogsflagg.
Helsehøyskolen

Helsehøyskolen var en privat skole i Oslo som tilbød høgskolestudier. Den må ikke forveksles med Norges Helsehøyskole, en annen privat skole med lignende program. Skolen ble startet i 1992 under navnet Encefalon, høyskole i grunnmedisin og fikk navnet Helsehøyskolen i 2009. I 1996 fikk skolen offentlig godkjenning av sitt første studium, medisin grunnfag. Etter det har den fått godkjent en rekke fag, og sist bachelorstudium i ernæringsfysiologi. I 2011 fusjonerte Helsehøyskolen med Bjørknes Høyskole.
Skolen hadde lokaler i Ullevaal Stadion, men tilbød også nettstudier på egen nettskoleløsning.
Skolen ble etablert og eides av Encefalon as, eid av allmennpraktiker Tore Taraldsen og kardiolog og indremedisiner Ivar Sjaastad. Den ble i 2010 solgt til Bjørknes Høyskole.
Kreuzberg (Berlin)

Kreuzberg er en 66 meter høy ås i Berlin. Den har gitt navn til ortsteilen Kreuzberg og dessuten den administrative bydel Friedrichshain-Kreuzberg.

Historie

De eldste skriftlige kilder hvor Kreuzberg nevnes er fra 1290. Historisk er åsen kalt Sandberg, Runder Weinberg og Tempelhofer Berg. Fra 1400-tallet ble det dyrket vin på åssidene av Kreuzberg, men en streng vinter i 1740 ødela vinstokkene. Tradisjonen ble ikke tatt opp igjen før ca 200 senere, og fra 1968 dyrkes vindruen Kreuz-Neroberger på  stedet.
Øverst på Kreuzberg ble 19. september 1818 nedlagt grunnsteinen for det tyske nasjonalmonumentet til minne om befrielseskrigene mot Frankrike fra 1813 til 1815. Minnesmerket er utført av Karl Friedrich Schinkel.

Etymologi

Kreuzberg er oversatt til norsk Korsberget. Minnesmerket har grunnriss formet som et kors og dette antas av noen å være navnets opphav. En annen teori om navnets opprinnelse er at det henspiller på det prøyssiske jernkorset øverst på monumentet.
Qunu

Qunu er en liten landsby i provinsen iMpuma-Koloni i Sør-Afrika, 32 km sørvest av Mthatha. Qunu er nær der Nelson Mandela ble født, og er stedet der han var pensjonist etter å ha trukket seg fra sine verv.
Pyelonefritt

Pyelonefritt (Nyrebekkenbetennelse) er betennelse i nyrebekkenet og nyrevevet og kan føre til urosepsis, det vil si blodforgiftning som utgår fra nyreveiene.
Staccato

Staccato (atskilt, forkortet tone) er en form for musikalsk artikulasjon som innebærer at hver tone utføres med en mindre del av sin noteverdi. En etterfølgende pause dekker deretter resten av noteverdien. Denne artikulasjonen har blitt beskrevet av teoretikere og notert siden 1700-tallet.
Leo Baeck College

Leo Baeck College er et reformjødisk rabbinerseminar og senter for jødisk utdannelse i London. Det er både Englands minste college, og den største reformjødiske utdannelsesinstitusjonen i Europa.
Det ble grunnlagt i 1956 og er oppkalt etter den tyske rabbineren Leo Baeck, en av de viktigste skikkelser innen liberal jødedom i det 20. århundre.
Leo Baeck College utdanner både rabbinere og lærere, og er aktivt innen interreligiøst arbeid.
Colleget holder til i Sternberg Centre i Nord-London.
BSG-prisen

BSG-prisen er en årlig pris for beste brettspill i Norge som utdeles av nettstedet brettspillguiden.no. Prisen ble første gang delt ut i 2005, med fem nominerte og en vinner i hver kategori.

Bakgrunn

Prisen er laget etter modell av den tyske brettspillprisen Spiel des Jahres, som blir ansett som brettspillverdens Oscar. Den norske prisen har en jury innenfor kategoriene årets barnespill, familie/lettere strategi, kunnskaps-/selskapsspill og strategispill (kun 2005, siden fjernet som kategori). Jurymedlemmene er ikke kjent for hverandre og gir uavnehgige evalueringer tilbake til arrangørene, som deretter presenterer vinnerne i hver kategori første uken i november.

Kriterier

De ulike spillene bedømmes ut fra kriteriene kompleksitet, nødvendig erfaring, ferdighet, ventetid estetikk, design, kvalitet, tematikk, spenningsnivå, regler og regelutforming, originalitet, konsept, struktur, kreativt, spilldynamikk, variasjon, tempo, spilleglede, intensitet, spillverdi, gjenspillbarhet og levetid. De ulike kriteriene har varierende vekting i en totalvrudering.
Wang Chunli

Langrenn

Wang er student og hun startet sin sportslige karriere som langrennsløper. Hun debuterte i verdenscupen den 19. november 2005 på 10 km klassisk på Beitostølen. Hun kom på 28.-plass, kun et minutt og 40 sekunder bak vinneren Marit Bjørgen, og tok dermed verdenscuppoeng i sitt første verdenscuprenn. Men hun gjorde ikke så stor fremgang. Hennes beste verdenscupresultat ble en 21.-plass fra sprinten i Changchun i sesongen 2005/06. Hun deltok i et VM, Ski-VM 2005 og hennes beste resultat der ble 14.-plass på stafetten og 26.-plass på 15 km dobbel jaktstart. Hun deltok også i Vinter-OL 2006, hennes eneste OL. Der tok hun og Chunli Jiang 13.-plass på sprintstafetten, Wang og det kinesiske laget ble nummer 16. på stafetten og hun ble nummer 18 på 10 km klassisk og 21 på 15 km dobbel jaktstart. Hun gikk totalt åtte individuelle verdenscuprenn før hun byttet til skiskyting. Det siste verdenscuprennet hun var med i var stafetten i Gällivare den 19. november 2006. Men hun har gått noen renn i langrenn siden hun begynte å gå verdenscuprenn i skiskyting, men ikke i verdenscupen i langrenn og dessuten har alle rennene vært i Kina.

Skiskyting

Wang debuterte i verdenscupen i skiskyting den 29. november 2006 med en 18.-plass på normaldistansen i Östersund. Hun fikk større suksess som skiskytter og den 6. desember 2008 overrasket hun og vant sin første verdenscupseier. Hun vant sprinten i Östersund etter en spennende avslutning. Wang skjøt to fulle hus og ledet med 15,7 sekunder etter siste skyting, men Tora Berger gikk mye fortere fra siste skyting og til mål. Likevel greide Wang å vinne, 1,4 sekunder foran Berger. Før det rennet hadde hun to 13.-plasser som beste resultater i verdenscupen. Den ene 13.-plassen var fra fellesstarten i VM i skiskyting 2008, og også hennes beste VM-resultat.
Hun er (per 15. desember 2008) nummer 15 i verdenscupen sammenlagt.
The Finest Hours

Handling

Kystvakten legger ut på en risikofylt redningsaksjon utenfor kysten av Cape Cod etter at et par oljetankere blir ødelagt under en snøstorm i 1952.
Royal Philatelic Collection

Royal Philatelic Collection («kongelig filatelisk samling») er frimerkesamlingen til den britiske kongefamilien. Det er den mest omfattende samlingen innen filatelien i Storbritannia og Samveldet av nasjoner. Samlingen har flere unike frimerker.
Medlemmer av det britiske kongehuset startet med frimerkesamling allerede i 1864, bare få år etter deres introduksjon i 1840. Den første seriøse samleren i familien var prins Alfred, som solgte samlingen til sin eldre bror Edvard VII, som igjen gav den til sin sønn; senere Kong Georg V.
Georg V var en av de mest kjente filatelistene på den tiden. I 1893, mens han var hertug av York, ble han valgt til æresnestformann i det som ble foreningen Royal Philatelic Society of London. I hans bryllup samme år, gav medlemmer av foreningen et album med nesten 1,500 frimerker til Georg i gave. Han utvidet senere samlingen ved å kjøpe flere dyre og sjeldne frimerker og permer.
Georg bevarte samlingen i 328 såkalte «røde album», hver av dem på omtrent 60 sider. Senere utvidelser av samlingen inkluderte flere «blå album» og «grønne album».
Hans Eleonardus Møller

Stortingsmann

Møller var stortingsrepresentant for Bratsberg amt 1845, 1851, 1857 og 1858, samt vararepresentant 1848.
Pingo Linux

Pingo Linux er en tidligere Linuxdistribusjon fra Slovenia som var basert på Fedora. Distribusjonen hadde spesiell støtte for slovensk.
Distribusjonen benyttet skrivebordsmiljøene KDE og GNOME, i tillegg til vindusbehandlerene Fluxbox og IceWM og støttet datamaskinarkitekturen 32-biter x86.
Versjon 2.0r2 ble lansert 6. februar 2004.
Alexandre Beresnikoff

Andre verdenskrig

Beresnikoff var utdannet jurist og ble i 1939 mobilisert som løytnant. Sent i april 1940 ble han sendt med det fransk-polske ekspedisjonskorps til Norge. Han utmerket seg i kamp mot tyske invasjonsstyrker i Nord-Norge i mai–juni 1940 og ble for dette tildelt Krigskorset med sverd, Norges fremste utmerkelse. Etter evakueringen av de allierte styrkene fra Norge i juni 1940, kom Beresnikoff til Storbritannia, der han ble med i general de Gaulles frie franske styrker. Han tjenestegjorde i generalstaben under André Dewavrin og var blant de første etterretningsagentene De frie franske styrker sendte til det okkuperte Frankrike.